[Innocentius Episcopus servus servorum Dei, venerabilibus fratribus Archiepiscopis, et Episcopis, et dilectis filiis Abbatibus, Prioribus, et aliis Ecclesiarum Prælatis, et Capitulis, Clericis, ac Ecclesiarum personis universis in Regno Franciæ constitutis, salutem et Apostolicam benedictionem. Consuetudo quædam, quin potiùs corruptela in plerisque locis Regni Franciæ (ut accepimus) inolevit; quod videlicet quando Ecclesiarum homines de corpore ad alienum dominium se convertunt, si eos vestrûm aliqui, quorum ipsi sint homines, fortè conveniant coram judice competenti; necesse habent suam per duellum intentionem fundare: alioquin ab actione proposita repelluntur, licet per testes, vel alia documenta intentionem ipsam velint, et valeant legitimè comprobare. Cum igitur Clerici absque sui Ordinis periculo duella suscipere nequeant, vel offerre; pro eo quod, sive per se, sive per alios in duello pugnaverint, ipsos ab executione sacrorum Ordinum canonicæ constitutionis severitas alienat. Nos huic pravæ consuetudini remedio, quo possumus, obviare volentes, et duellorum, præsertim cum de rebus Ecclesiasticis agitur, penitus interdicentes abusum, quo Deus tentatur, et vera sæpius judicia pervertuntur, ut quibuslibet judiciis omni probationum genere à jure concesso liceat vobis uti, prædicta consuetudine non obstante, auctoritate vobis præsentium indulgemus. Edicto perpetuo statuentes ut, si aliquibus vestrum in quibuslibet casibus defendere per duellum recusantibus causam suam, aut in hujusmodi reprobo probationis genere succumbentibus, propter hoc contra tales sententia seu executio quæcumque processerit; Eadem, et quicquid ex ea secutum fuerit, vel ob ipsam, nullius penitus sit momenti. Nulli ergo, etc. Datum Perusii, X. Kalendas Augusti, Pontificatus nostri anno X.]